Die sewe wonders van ons land | News24
Die sewe wonders van ons land
’n Lig het vir my opgegaan.
Ek dag altyd die sewe wonders van die wêreld is waffers – tot ek sewe groteres hier onder my neus ontdek het, in die nimlike land waar ek woon. Laat ek jou ook uit die duisternis die lig inlei.
Eerste Wonder: Die wonder van Van Riebeeck. Het jy geweet hy het nie 364 jaar nie, maar 2000 jaar gelede aan die Kaap geland? (Bron: parlementslid Deborah Raputhi in die parlement op Donderdag 19 Mei). En nee – ek het nie ’n gehoorstuk nodig nie. Ek kan nie besluit wat die grootste wonder is nie – ons geskiedskrywers se gebrekkige kennis, of dat Raputhi nog nie ’n prof. in antieke geskiede-nis aan Fort Hare is nie. Wat soek so ’n manjefieke navorser in die parlement?
Tweede Wonder: Robert Mugabe se BA-graad in 1951 aan Frot Hare-universiteit. Hoekom juis daar? Ek lees hoe hy op 20 Mei handjie-handjie met ons namba One daar aangekom en luisterryk gaste toegespreek het. Toe hulle later na die markiestent met sy watertandgeregte wou verkas, het 200 studente ongelukkig reeds daar gaan kuier en feitlik al die kos weggedra. Nou verstaan oom Bob se assosiasie: dis soos sy grondbeleid – Moenie vra nie – vat net.
Derde Wonder: Die wonder van die paaie se slaggate. Die werklike rede vir die verweer van ons teerpaaie is gladde motorbande. So skryf ’n verkeersbeampte onlangs ’n kaartjie van R125 vir geslyte bande en motiveer soos volg: “Vehicle equipped with worn tyres that could damage the road.” Jou wrintiewaar – soveel diepe insig. Njannies – ek het die bewys op my selfoon. Dus, hoe gladder die bande, hoe dieper die slaggate. Ek dag immer slaggate beskadig bande, maar dis eintlik andersom.
Vierde Wonder: Die Wonderpad tussen Jeffreys en Astonbaai wemel steeds van bees-te, bokke en nou ook (wag hiervoor) varke! Talle koerantartikels ten spyt, vermeerder die diere steeds. Ek wonder: gaan die munisipaliteit nooit iets hieraan doen nie? Is hulle spiteful? Onlangs loop beeste voor die dorp se slaghuis verby. Varser vleis kan jy nêrens kry nie. Wie is verantwoordelik? Jan van Riebeeck natuurlik. Die ou swerkater! Dis hý wat 2000 jaar gelede die land met sy ongedissipli-neerde koloniale dierasies kom besoedel het. Hulle nageslag is nog net dieselfde.
Vyfde Wonder: Die Wonder van duisende plastiek- en ander sakke in en rondom die plaasgebied op pad na Astonbaai. Waar ék woon, is omgeemense (meesal oueres) besig om self die dorp op eie koste skoon te hou. Maar weereens, ek begryp nóú eers die vyfde wonder: hoe meer rommel gestrooi word, hoe meer werkskepping is daar. Dis tog logies.
Sesde Wonder: Briljant! Die nuwe amptelike grassnyers is...beeste. Dit spaar brandstof, herstelkoste, nuwe aankope, mekênieks, onnodige uitgawes. Dis groen. Dis modern. Die lug bly skoon. Dit verskaf bemesting as ’n neweproduk. Dit verhoog melkproduksie – en dit alles sonder dat iemand ’n pinkie hoef te lig. Verhewe denke, Geagte Raad.
Sewende Wonder: Die wet op onteiening. Zim se Bob kan ons niks hiervan leer nie. Selfs die pas-goedgekeurde wet is nie ’n nuutjie nie. In al ons dorpe en stede word jou eiendom lankal onteien. As jy iets in jou tuin sit, word dit onteien. Jou plante word onteien. Jou stukke staal. Jou tuingereedskap. Noem maar op. Hier ter plaatse woon spesialiste in onteiening. Waar ’n tik- of daggakop rondloop, is enige sigbare item ’n voorwerp van onteiening. En saam met die onteieningswet geld ook die wet van eiening: Jy eien jou die reg toe om rommel te strooi. Nie net die eko-nomie is naby rommelstatus nie. As geleerdes op die land se leë erwe gaan loer, dán sal hulle sien wát rommelstatus is.
Hoor tog hierdie stem roepende in die woe-styn: Iemand sê as jy met jou hart na die wêreld kyk, sien jy ’n tragedie; kyk jy met jou verstand, sien jy ’n komedie. Ek kan net nie besluit wat om ons sewe wonders te noem nie: ’n tragi-komedie, of ’n komi-tragedie. Maar hier is ’n feit: die sewe wonders van die wêreld lyk soos Miekie Muis teen ons Eie! Wonderlike! Tipies Suid-Afrikaanse! Sewe Wonders.